בס"ד

**ונוקב שם ה' מות יומת**

**לפרשת אמור**

**הרב יצחק דור - ראש הישיבה**

דוד המלך, בקרב הגבורה שלו בעמק האלה עם גלית הפלישתי, רגע לפני שהוא מכריע את המערכה אומר לגלית: "אתה בא אלי בחרב ובחנית ובכידון, ואנוכי בא אליך בשם ה' צבאות אלוקי מערכות ישראל אשר חרפת".

דוד מסביר לנו שהמאבק בינו לבין גלית הוא המאבק בין הקב"ה לאויביו המקללים ומחרפים אותו, ודוד הוא שליח של הקב"ה למחות על ביזוי ה', "כי חרף מערכות אלוקים חיים".

ישנו דמיון מפתיע בין סיפור דוד וגלית לבין הסיפור בסוף פרשתנו. "ויצא בן אשה ישראלית והוא בן איש מצרי בתוך המחנה וינצו במחנה, בן הישראלית ואיש הישראלי. ויקב בן האשה הישראלית את ה' ויקלל, ויביאו אותו אל משה ושם אמו שלומית בת דברי למטה דן".

בשני האירועים לפני החירוף של הקב"ה כתוב "ויצא": "ויצא בן אשה ישראלית", ואצל גלית כתוב: "ויצא איש הבינים ממחנות פלישתים גלית שמו מגת, גובהו שש אמות וזרת".

גם אצל דוד וגם אצל בן האיש המצרי כתוב שקלל באלוקיו: "ויקב בן האשה הישראלית את ה' ויקלל", ואצל גלית כתוב "ויקלל הפלישתי את דוד באלוקיו". המקלל בפרשתנו רב עם איש ישראלי. "וינצו במחנה". גם גלית בחר להאבק אחד מול אחד עם נציג מבני ישראל "בררו לכם איש... אם יוכל להלחם איתי".

כלומר הקללה של ה' היתה בתוך עימות בין שני אנשים.

מרתק לראות עוד שני דברים, גם גלית וגם המקלל בפרשתנו נהרגו ע"י אבנים. גלית באבן במצחו, והמקלל: "וירגמו אותו אבן".

דמיון נוסף מציפים לנו חז"ל במדרשיהם. גלית לפי המדרש היה בנה של ערפה, כלתה של נעמי ואשתו של כיליון בנו של אלימלך. וגם כאן המקלל הוא בן אישה ישראלית ואיש מצרי. כלומר לשניהם יש זיקה וחוסר זיקה לעם ישראל.

ניתן לומר כי ההוראה בפרשתנו "איש איש כי יקלל אלוהיו ונשא חטאו", מתרחבת גם על הגויים, וגם עליהם אנחנו מחילים את הדין "ונוקב שם ה' מות יומת".

האם פרשית האיש הישראלי המקלל היא שעמדה לנגד עיניו של דוד כאשר שמעו אוזניו את הפלישתי המקלל ומחרף שם אלוקים חיים. האם לכן לקח את האבנים כדי לסקלו כדין התורה? לא ברור.

אבל ניתן לומר כי השפלתו של עם ישראל, והשפלתם של מערכות ישראל היא השפלתו של הקב"ה. דוד המלך מבין שאין לעבור על סדר היום על אירועים של השפלת שם ה' הנקרא על מערכות ישראל. הוא תובע את עלבונו של הקב"ה ומכאן דרכו להנהגת עם ישראל סלולה.

**שבת שלום ומבורך!**